Pariurile pe care mi le-am asumat ca regizor, riscurile pe care am ales să le încerc sînt legate, desigur, de acele secvențe care lipsesc din film în varianta finală (prezența tatălui în parc în noaptea dispariției, orele petrecute acolo, din disperare, vinovăție și neliniște, sau secvențele la fel de dureroase ale cuplului imediat după dispariție etc.). Acestea și alte secvențe sînt filmate, dar din motive tehnice nu au ajuns în film (se mai întîmplă, am să le introduc, poate, ca bonus în meniul Blu-ray-ului, atunci cînd se va lansa), altele nu au ieșit bine din pricina mea, altele am considerat că ar spori cutremurător de tare gradul de suferință la care supun spectatorul și deci am renunțat la ele, altele mi s-au părut un fel de explicații redundante adresate publicului și am renunțat și la acestea.